OBH 3936/2000.
Az állampolgári jogok országgyűlési biztosának jelentése
Előadó: Andrásné dr. Bognár Ildikó

	Az Alkotmány 64. §-ban meghatározott kérelemhez való joggal összefüggésben nem okoz visszásságot, ha a tömegközlekedési társaság gyorsított menetidővel közlekedő távolsági járatok esetében megfelelő utasforgalmi kereslet hiánya miatt, valamint a gyorsított menetidő fenntartása érdekében nem létesít nem központi helynek minősülő településen autóbusz megállóhelyet.
	Lajosmizsei lakos sérelmezte, hogy hétvégén 17.40 óra és 20.30 óra közötti időszakban a Kecskemét és Lajosmizse között közlekedő VOLÁN Rt. buszjárata nem áll meg a Lajosmizse-Dózsatelep megállóhelyen. Sérelmezte továbbá, hogy az illetékes hatóságok panaszának elbírálása során az ő leveleinek a tartalmát nem vették figyelembe.
	A rendelkezésre álló adatok alapján megállapítottam, hogy a VOLÁN Rt. az érintett útvonal szakaszon a kérdéses időszakban 3 hónapra (1999. december 1-től 2000. február 29-ig) megállóhelyet rendszeresített az adott járat részére, melyről menetrendi értesítést adott ki. A VOLÁN Rt. adatai alapján a gépkocsivezetők a menetrendet betartották.
A kísérleti időszakban az adott megállóhelyen az érintett időtartam  alatt minimális volt az utasforgalmi kereslet, és az igénybevétel sem mindig távolsági utazásra szólt.
	Panaszos állítása szerint a kísérleti időszakban a VOLÁN Rt. gépkocsivezetőit nem tájékoztatták a menetrend időleges változásáról, így több olyan gépkocsivezető is volt aki az érintett megállóhelyen nem állt meg.
	Eljárásom során csak azt vizsgálhatom, hogy az érintett szervezetek a rájuk irányadó szabályok szerint jártak-e el.
A rendelkezésemre álló adatok alapján szabályellenes intézkedést, illetve mulasztást nem tapasztaltam.
Az országgyűlési biztos nem rendelkezik olyan eszközzel, amely eldönthetné a tömegközlekedési társaság, a Közlekedési és Vízügyi Minisztérium, valamint a Panaszos között kialakult arra vonatkozó vitát, hogy az érintett járat a vizsgálati időszakban az adott megállóhelyen valóban megállt-e.
	Megállapítom ezért, hogy a tömegközlekedési társaság, valamint az érintett hatóság a kérelemhez való jog vonatkozásában visszásságot nem okozott, mivel a szükséges vizsgálatot a megállóhely létesítése érdekében elvégezték.

Budapest, 2000. szeptember 6.

Gönczöl Katalin